ธปท.ชี้ช่วงเปลี่ยนผ่านนักลงทุนยังเชื่อมั่นเศรษฐกิจไทย
ผู้ว่าการธปท.ชี้ในช่วงเปลี่ยนผ่านนักลงทุนทั้งไทยและต่างประเทศยังเชื่อมั่นเศรษฐกิจไทย ยอมรับมีบางกิจกรรมทางเศรษฐกิจชะลอไปบ้าง
21 ต.ค. 2559

ผู้ว่าการธปท.ชี้ในช่วงเปลี่ยนผ่านนักลงทุนทั้งไทยและต่างประเทศยังเชื่อมั่นเศรษฐกิจไทย ยอมรับมีบางกิจกรรมทางเศรษฐกิจชะลอไปบ้าง 
นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวปาฐกถาพิเศษ "เดินหน้าสู่การพัฒนาอย่างยั่งยืน" ว่า จากการติดตามภาวะเศรษฐกิจและตลาดทุนและตลาดเงินในช่วงเปลี่ยนผ่านเช่นนี้ ตลาดหุ้นไทยยังปรับขึ้นได้ สะท้อนว่านักลงทุนทั้งนักลงทุนไทยและนักลงทุนต่างประเทศยังเชื่อมั่นต่อเศรษฐกิจไทย เนื่องจากเศรษฐกิจไทยยังมีเสถียรภาพและมีความเข้มแข็ง แม้ว่าเศรษฐกิจจะฟื้นตัวอย่างค่อยเป็นค่อยไป แต่ก็ยังมีความมั่นคงมากกว่าประเทศอุตสาหกรรมและประเทศเศรษฐกิจเกิดใหม่หลายประเทศ 
"เท่าที่ดูนักลงทุนยังเชื่อมั่นเศรษฐกิจไทยในภาวะเปลี่ยนผ่านเช่นนี้ แต่ก็ยอมรับว่ามีบางกิจกรรมทางเศรษฐกิจชะลอไปบ้าง เช่น สันทนาการ เอ็นเตอร์เทนเม้นท์ การใช้จ่ายในบางภาค ส่วนการลงทุนเชื่อว่าลดลงไม่มาก แต่ธปท.ก็ได้ติดตามอย่างใกล้ชิด อาทิ ตลาดเงิน ตลาดทุน อัตราแลกเปลี่ยน และจะนำข้อมูลไปประเมินภาพรวมเศรษฐกิจตามกรอบเวลาประเมินปกติต่อไป " นายวิรไทกล่าว